[bookmark: _GoBack]1. Jézust Pilátus halálra ítéli. 
Az ítélet: halál.
Halálra ítélt Pilátus, és halálra ítélünk mi is, egymásban: Halálra ítélünk, amikor lemondunk egy baráti vagy rokoni kapcsolat megújításának lehetőségéről, és az elhidegülést, az önzést, a haragot, a szeretet megszakítását választjuk. Ítéletet tartunk naponta minden és mindenki felett, jól felcímkézett skatulyákba helyezünk embereket, közösségeket, népcsoportokat. Országok országokat ítélnek halálra. 
Uram add meg, hogy Téged az ítéleted pillanatában látva szívemben felébredjen a béke iránti vágy. Mutasd meg, hol, kivel, melyik kapcsolatomban kell elkezdenem a megbékélést.
Adj békét és könyörülj rajtunk Uram!

2. Jézus vállára veszi a keresztet. 
Válladon a teher.
Önként, szeretetből vetted magadra, sebzett, megkorbácsolt válladdal megemelted és elindultál az úton, hogy tökéletessé tedd a szeretet művét. Mi pedig sopánkodunk és önsajnálatba merülünk, ha megpróbáltatások érnek. Vonakodunk, félrenézünk, kiskapukat és menekülő utakat keresünk, ha másokért áldozatot kellene vállalnunk. Az első nehézségnél megtántorodunk, ha valakivel megromlik a viszonyunk és az eltávolodás útjára lépünk a megbocsátás és a kezdeményező szeretet helyett. „Ő az én keresztem” – mondjuk egymásra, de elviselni, elhordozni nem akarjuk egymást.
Uram, add meg, hogy erőt merítsek a te szelíd és határozott lépteidből, melyekkel utadra indulsz, s el tudjak indulni azok felé, akik a keresztet jelentik számomra.
Adj békét és könyörülj rajtunk Uram!

3. Jézus először esik el. 
Arcod a porban.
Először esel el. Löktek? Egy kő állt az utadba, amit már nem volt erőd átlépni? Mindegy. Ezt a bukást mi okoztuk. Az első áldozat: Minden háborúban van valaki, aki először támad, és van áldozat, aki először esik el. Minden kapcsolatban van, aki először szól szeretetlenül, és aki először sérül meg ettől. Mindig van egy szó, amit nem kellett volna kimondani, egy tett, ami elindítja a szakadást. A casus belli. Ami után semmi sem mehet tovább úgy, mint előtte. De Te felkeltél és továbbmentél.
Uram, add meg, hogy veled együtt tudjak továbblépni mások és magam bukásain, segíts, hogy ne adjak okot a haragra, és a békétlenség helyett a béke felé tegyem meg az első lépést.
Adj békét, és könyörülj rajtunk Uram!

4. Jézus találkozik anyjával. 
Találkozás.
Csak egy pillantás volt? Vagy egy érintés, egy ölelés belefért? Esetleg egy pár együttérző szó? Épp annyi, amennyi akkor és ott elég volt a következő lépésekhez. Mi egy pillantással is tudunk ölni, vagy elfordítjuk a fejünket, hogy ne kelljen részvéttel tekintenünk a szenvedőkre. Egy durva érintéssel vagy a gyengédség megtagadásával maradandó sebeket okozunk. Szavainkat meggondolatlanságból vagy akarattal tőrként döfjük egymásba, a dicsérettel és bátorítással fukarkodunk. Találkozásainkban sebződünk és sebeket adunk, ahelyett, hogy gyógyítanánk és bátorítanánk egymást.
Uram, add meg, hogy a te Édesanyád gyöngéd szeretetével tudjak jelen lenni találkozásaimban!
Adj békét és könyörülj rajtunk Uram!

5. Cirenei Simonnal vitetik a keresztet. 
Segítő kéz.
Parancsra teszi. Háborog, más dolga lenne most. Csak belekeveredett. Miért pont ő ilyen szerencsétlen? Hogy lehetett volna megúszni? Mit fognak szólni mások? Bemocskolódik, véredtől, a porba eséstől a kereszt nyomot hagy ruháján, kezén. Jaj, csak nehogy Veled együtt őt is véletlenül leköpjék... Az ő gondolatai a mieink. Nehezen barátkozunk meg a kényelmetlen helyzetekkel. Kerüljük az áldozatvállalás kockázatát. Pedig csak egy lépést kellene tennünk, hogy segítsünk a másikon, s azzal magunkon, kettőnk kapcsolatán is segítenénk. Simon végül megbékélt.
Uram, add, hogy tudjak másokért élő, kapcsolataimért áldozatokat vállaló ember lenni!
Adj békét és könyörülj rajtunk Uram!

6. Veronika kendőjét nyújtja Jézusnak.
Csak egy gesztus.
A legtöbben észre sem vették. Egy pillanat műve, többre nem is lehetett idő. A tömeg elsodorja, csak utána veszi észre, micsoda ajándékot kapott. A Te arcodat néhány pillanat múlva újra vér, veríték és por borította. Értelmetlennek tűnő tett, de mégis csoda születik belőle. Hányszor tapasztalhattuk már mi is, hogy a részvéttel, szeretetből fakadó önzetlen tetteink valójában számunkra hoztak gyümölcsöt. Mégis sokszor arra jutunk: ugyan mi értelme volna? Mi értelme volna egy gesztusnak? A másikra várunk, lépjen előbb ő. Ha elmarad, ugyanolyan marad minden. Ha megtörténik, benne van a csoda lehetősége.
Uram, adj nekem nyitott szemet és szívet, hogy megtegyem az értelmetlennek tűnő gesztusokat is!
Adj békét és könyörülj rajtam!

7. Jézus másodszor esik el. 
Összeroskadsz.
Porba hull a tested, rajtad a gerenda súlya. Mint egy lebombázott épület, úgy roskadsz földre. Újabb sebeket szerzel, fájdalmad egyre nő. Most nincs melletted senki. Simon, Veronika messze elmaradt, Édesanyád sem léphet oda hozzád. Egyedül vagy a terheddel. A körülötted állók csak szidnak, miért nem mész tovább… De magányod nem önsajnálatot szül. A továbblépéshez gyűjtesz erőt, amint lehet, indulnál, mert még jobban akarsz szeretni. Mi pedig kényelmesen elhelyezkedünk magányunkban, még az ajtót is bezárjuk. Elzárkózunk, és inkább benne ragadunk elszigeteltségünkben, csak nehogy erőfeszítést kelljen vállalnunk. Vagy ha magányos emberrel találkozunk, nem keressük hozzá a kulcsot, nem vigasztaljuk, hanem számonkérjük rajta erőtlenségét és megszóljuk, miért nem lép már ki depressziójából. Rombolunk, hogy összeroskadjon mégjobban gőgünk súlyától.
Uram, adj ajkunkra vigasztaló szavakat, ha elmagányosodott és reményvesztett emberekkel találkozunk, hogy építeni és ne rombolni akarjuk egymást!
Adj békét és könyörülj rajtunk Uram!

8. Jézus szól a síró asszonyokhoz. 
Könnyek.
Még fel sem álltál a porból, már másokra tekintesz. Sírnak érted, de részvétükben, gyászukban nem akarsz elmerülni. Még utolsó utadon is inkább benned ébred irántuk részvét, intesz és tanítasz. Könnyeinkkel sokszor bánunk méltatlanul. Pazaroljuk őket ott, ahol csak szerepet játszunk velük, s visszatartjuk ott, ahol szükség lenne rájuk. Mesterségesen gyártott érzelmekbe merülünk egy virtuális világban, a valódi érzéseinkkel pedig nem ajándékozzuk meg egymást. Elhidegülünk és közömbössé válunk az igazi problémák iránt, önérzetességünk és büszkeségünk távol tart a megbánás és a megbocsátás könnyeitől is. Pedig könnyeink lemoshatnák szeretetlenségünket.
Uram adj nekünk valódi könnyeket, és add, hogy tudjunk sírni szeretetlenségünk felett!
Adj békét és könyörülj rajtunk Uram!

9. Jézus harmadszor esik el. 
Az utolsó elesés.
Még talán láttad az asszonyokat és már láttad a helyet, ahova érkezned kellene. Egy ütéssel több volt a kelleténél.  A halál elől menekülő civilek és katonák is keresik a menedéket. Ahogy volt első áldozat, lesz utolsó is, akit az aktuális háború számlájára lehet írni. A legértelmetlenebb elesés, talán órákkal a béke előtt… Egy utolsó ütés egy verekedésben. Egy utolsó, mindent ellehetetlenítő szó egy vita végén. Úgy tűnik, nincs esély a folytatásra, mindennek befellegzett, a helyzet menthetetlen. Pedig már karnyújtásnyira lehetett volna a béke. De te felkeltél és tovább tudtál szeretni. Mi képesek vagyunk rá?
Uram add, hogy sose tartsunk végleg elveszettnek egy kapcsolatot, ahol még tudunk szeretni!
Adj békét és könyörülj rajtunk Uram!

10. Jézust megfosztják ruháitól. 
Gyalázat.
Meg akarnak fosztani nem pusztán ruháidtól, de emberséged egészétől. Hagyod. Nem is tehetsz már mást, erőd elhagyott. Tested mások játékszere lesz, azt tesznek vele, amit akarnak. Hány asszony és gyermek került a gyalázatnak ebbe az állapotába? Háború sem kell a hozzá. Közömbössé váltunk, elfogatuk, reménykedünk, hogy velünk, szeretteinkkel nem történik meg. Mégis: hányszor fosztunk meg másokat becsületüktől mások előtt felfedve hibáikat, elferdítve szavaikat, elhallgatva jó tulajdonságaikat? Hányszor taszítunk másokat gyalázatba bírálatunkkal, pletykánkkal, hazugságunkkal? A támogató, védelmező, felemelő szavakkal pedig fukarkodunk.

Uram, add, hogy soha ne legyünk a gyalázat elkövetői!
Adj békét és könyörülj rajtunk Uram!

11. Jézust keresztre feszítik. 
Megérkeztél.
Az út végén nem enyhülés vagy pihenés vár, hanem szögek és még fájóbb sebek. Önként adod a kezed, és tűröd, hogy még nagyobb fájdalmak érjenek. Mi egy tűszúrástól is ódzkodunk, egy véradásra is nehezen vesszük rá magunkat. A fájdalmat mindenképp elkerülnénk. Csak a kényelmet, nyugalmat keressük, mert nem akarunk tüskét csak rózsát. Te tudtad, hogy fájdalom és sebek nélkül nincs szeretet. Mi csak sebeinket nézzük, és nem akarunk jobban, vagy tovább szeretni, ha sebeket kapunk, mert félünk az újabb, a nagyobb sérülésektől. 
Uram add, hogy sebeinkben felismerjük a nagyobb szeretet lehetőségét!
Adj békét és könyörülj rajtunk Uram!

12. Jézus meghal a kereszten. 
Halál. 
Amikor már tényleg nincs tovább. Teljes elhagyatottságodban lesz tökéletessé önátadásod. Szomjazol, de ecetet kapsz. Imádkozol, de csak csend a válasz. Mégis. Megmutattad, hogyan kell a végsőkig szeretni. Amikor fejedet lehajtod, utolsó sóhajoddal csak remélheted, hogy megértettük.
Uram, add, hogy megértsük, hogy bennünket is arra hívsz, hogy a végsőkig szeressünk!
Adj békét és könyörülj rajtunk Uram!

13. Jézust leveszik a keresztről és fájdalmas anyja ölébe fektetik.
Utolsó ölelés.
Mária megsebződése itt válik teljessé, szívét tőr járja át, hamarosan végig kell néznie, ahogy rád zárják a sírt. De egy utolsó ölelésre még van lehetőség. Nem fél egy halott embert megérinteni, ölbe venni. Mi már a beteg, vagy idős hozzátartozóinkat is inkább elkerüljük, csak ne kelljen a halál gondolatával barátkoznunk. Az utolsó esély a megbékélésre a halálos ágyon adatik. Mégis a haldoklókhoz vonakodva, nehéz szívvel, vagy egyáltalán nem akarunk látogatóba menni. Pedig a megbékélésre nem csak nekik, de nekünk is szükségünk lenne, hogy ne kelljen a tisztítótűzbe vinni kiengesztelődésünk hiányát. Mi mégis megtagadjuk tőlük az utolsó ölelést. Vitáinkban, harcainkban is lenne lehetőség egy utolsó ölelésre, kiengesztelődésre, mégis hányszor elmulasztjuk. 
Uram add, hogy ne tagadjuk meg senkitől gyöngédségünket, akinek szüksége van rá!
Adj békét és könyörülj rajtunk Uram!

14. Jézust sírba teszik.
Barlangba zárnak.
Mostanra már mindenki lemondott a reményről. Eltemetnek, ahogy eltemetjük mi is a sebektől, fájdalmaktól, vitáktól terhelt, haraggal megszakított kapcsolatainkat. Jól őrzött, biztonságos helyre zárjuk őket, hogy nehogy foglalkozni kelljen velük. Kitöröljük a telefonszámot, a levelekre nem válaszolunk. Majdcsak elfelejtjük lassan egymást. De ha módunk van rá, sértettségünket nem mulasztjuk el magunkban ápolgatni. Már reménytelen minden. Itt már nem lesz béke. Jó, ha el tudjuk kerülni egymást és az újabb háborút.
De te tudod, hogy még a sírból nézve is van remény.
Uram, támaszd fel halott kapcsolatainkat!
Adj békét és könyörülj rajtunk Uram!
 
